CELEX: 52014PC0744
Language: lt
Date: 2014-12-18
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Prekybos prekėmis komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, dėl tarifinių kvotų administravimo taisyklių priėmimo

|
			
		
		
		52014PC0744
		
			Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Prekybos prekėmis komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, dėl tarifinių kvotų administravimo taisyklių priėmimo /* COM/2014/0744 final - 2014/0355 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
2013 m. rugsėjo 12 d. Prekybos
prekėmis komiteto posėdyje abi šalys aptarė ES ir Korėjos
laisvosios prekybos susitarimo 2-A-1 priedėlyje išdėstytais
principais grindžiamas tarifinių kvotų (toliau – TK) administravimo
taisykles, kurias turi taikyti Korėja. Galutinis susitarimas
turėtų būti priimtas ES ir Korėjos Prekybos prekėmis
komiteto sprendimu, kaip numatyta 2‑A‑1 priedėlyje. ES atveju
šiuo tikslu reikia priimti Tarybos sprendimą, kuriuo nustatoma pozicija,
kurios turi būti laikomasi ES vardu. Korėjos atveju Užsienio
reikalų ministerija turi pasikonsultuoti su Vyriausybės teisės
aktų ministerija, kuri gali nuspręsti pasikonsultuoti su Nacionaliniu
Susirinkimu. Bendras sprendimas bus priimtas ES ir Korėjai
pasikeičiant notomis.
2.           POVEIKIS BIUDŽETUI 
Nėra
3.       NEPRIVALOMI ELEMENTAI Nėra
2014/0355 (NLE)
Pasiūlymas
TARYBOS SPRENDIMAS
dėl pozicijos, kurios Europos
Sąjungos vardu turi būti laikomasi Prekybos prekėmis komitete,
įsteigtame Europos Sąjungos bei jos valstybių narių ir
Korėjos Respublikos laisvosios prekybos susitarimu, dėl
tarifinių kvotų administravimo taisyklių priėmimo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 straipsnio 4 dalies
pirmą pastraipą kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2010 m. spalio 6 d.
pasirašytas Europos Sąjungos bei jos valstybių narių ir
Korėjos Respublikos laisvosios prekybos susitarimas[1] (toliau – Susitarimas);
(2)       pagal Susitarimo 15.10
straipsnio 5 dalį jis laikinai taikomas nuo 2011 m. liepos 1 d.,
kol bus užbaigtos jo sudarymui reikalingos procedūros; 
(3)       pagal Susitarimo 15.1
straipsnį įsteigtas Prekybos komitetas, kuriam pavesta, inter alia,
užtikrinti tinkamą Susitarimo veikimą ir prižiūrėti
visų specialiųjų komitetų darbą; 
(4)       vadovaujantis Susitarimo 15.2
straipsniu, remiant Prekybos komitetui įsteigti specialieji komitetai.
Vienas iš tų specialiųjų komitetų yra Prekybos
prekėmis komitetas, įsteigtas pagal Susitarimo 2.16 straipsnį;
(5)       pagal Susitarimo 2-A-1
priedėlio 2 punktą Korėja, administruodama ir taikydama
tarifines kvotas (toliau – TK), kurias remdamasi Susitarimu ji taiko
Sąjungos kilmės statusą turinčiam pienui ir
grietinėlei, sviestui, medui ir apelsinams, gali taikyti aukciono sistemą.
Aukciono sistemos sąlygas turi nustatyti Susitarimo šalys abipusiu
susitarimu (Prekybos prekėmis komiteto sprendimu); 
(6)       pagal Susitarimo 2-A-1
priedėlio 3 punktą Korėja, administruodama ir taikydama tam
tikras TK, gali taikyti licencijavimo sistemą. Šalys turi Prekybos
prekėmis komitete susitarti dėl licencijavimo sistemos taikymo
tvarkos ir procedūrų, įskaitant reikalavimų laikymąsi
siekiant gauti TK kiekį, ir dėl visų su jomis susijusių
pakeitimų;
(7)       svarbu nustatyti
poziciją, kurios Sąjungos vardu turi būti laikomasi Prekybos prekėmis
komitete dėl TK administravimo taisyklių;
(8)       bendras sprendimas bus
priimtas ES ir Korėjai pasikeičiant notomis ir jį ES vardu turi
pasirašyti Komisijos atstovas; 
(9)       todėl Sąjungos
pozicija Prekybos prekėmis komitete turėtų būti grindžiama
pridėtu sprendimo projektu,
PRIĖMĖ ŠĮ
SPRENDIMĄ: 
1 straipsnis
Pozicija, kurios Sąjungos vardu turi
būti laikomasi Prekybos prekėmis komitete, įsteigtame Europos
Sąjungos bei jos valstybių narių ir Korėjos Respublikos
laisvosios prekybos susitarimu, dėl tarifinių kvotų
administravimo taisyklių priėmimo, grindžiama prie šio sprendimo
pridėtu Komiteto sprendimo projektu. 
Neesminiams sprendimo projekto pakeitimams
Sąjungos atstovai Komitete gali pritarti be naujo Tarybos sprendimo.
2 straipsnis
Priimtas Prekybos prekėmis komiteto
sprendimas skelbiamas Europos Sąjungos oficialiajame leidinyje.
3 straipsnis
Šis sprendimas
įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas
[1]               OL L 127, 2011 5 14, p. 6.
PRIEDAS

PROJEKTAS 
ES IR KORĖJOS PREKYBOS
PREKĖMIS KOMITETO SPRENDIMAS Nr. 1 
… m. ... ... d.
dėl tarifinių kvotų
administravimo ir taikymo taisyklių priėmimo
PREKYBOS PREKĖMIS KOMITETAS,
atsižvelgdamas į Korėjos Respublikos
(toliau – Korėja) ir Europos Sąjungos bei jos valstybių
narių (toliau – šalys) laisvosios prekybos susitarimą (toliau –
Susitarimas), ypač į jo 2.16 straipsnį, 15.2 straipsnio 1
dalį ir 2-A-1 priedėlio 2 ir 3 punktus, 
kadangi:
(1)              
pagal Susitarimo 15.1 straipsnį įsteigtas
Prekybos komitetas, kuris, inter alia, užtikrina tinkamą Susitarimo
veikimą ir prižiūri visų specialiųjų komitetų
darbą; 
(2)              
vadovaujantis Susitarimo 15.2 straipsniu, remiant
Prekybos komitetui įsteigti specialieji komitetai. Vienas iš šių
specialiųjų komitetų yra Prekybos prekėmis komitetas,
įsteigtas pagal Susitarimo 2.16 straipsnį;
(3)              
pagal Susitarimo 2-A-1 priedėlio 2 punktą
Korėja, administruodama ir taikydama tarifines kvotas (toliau – TK),
kurias remdamasi Susitarimu ji taiko tam tikroms Europos Sąjungos
kilmės statusą turinčioms prekėms, gali taikyti aukciono
sistemą. Aukciono sistemos sąlygos turi būti nustatytos abipusiu
šalių susitarimu (Prekybos prekėmis komiteto sprendimu); 
(4)              
pagal Susitarimo 2-A-1 priedėlio 3 punktą
Korėja, administruodama ir taikydama tam tikras TK, gali taikyti
licencijavimo sistemą. Šalys Prekybos prekėmis komitete susitaria
dėl licencijavimo sistemos taikymo tvarkos ir procedūrų,
įskaitant reikalavimų laikymąsi siekiant gauti TK kiekį, ir
dėl visų su jomis susijusių pakeitimų,
NUSPRENDĖ:
1.                      
Korėja administruos ir taikys tarifines
kvotas, kurias remdamasi Korėjos Respublikos ir Europos Sąjungos bei
jos valstybių narių laisvosios prekybos susitarimu ji taiko tam
tikroms Europos Sąjungos kilmės statusą turinčioms
prekėms, laikydamasi šio sprendimo priede išdėstytų
taisyklių. 
2.                      
Šis sprendimas įsigalioja ....
Priimta ...
Prekybos
prekėmis komiteto vardu
Mauro PETRICCIONE                                  Hak-Do
KIM                          
Direktorius                                                      LPS
politikos generalinis direktorius
Europos Komisijos                                          Korėjos
Respublikos
Prekybos generalinis direktoratas                   prekybos,
pramonės ir energetikos ministerija
                                                
   ||   
Priedas
TARIFINIŲ
KVOTŲ ADMINISTRAVIMO IR TAIKYMO TAISYKLĖS 
1 straipsnis
Aukcionų ir paraiškų išduoti licenciją laikas
1.           Nugriebto
pieno miltelių, nenugriebto pieno miltelių, sutirštinto pieno ir
natūralaus medaus atveju kvotų, taikomų nuo liepos mėn.,
aukcionas rengiamas prieš importo laikotarpį, t. y. birželio
mėn.
2.           Korėjos
žemės ūkio ir žuvininkystės ir prekybos maisto produktais
korporacijos parengtose specialiose gairėse bus nustatyta, kad vieši
pranešimai apie aukcionus bus skelbiami likus aštuonioms kalendorinėms
dienoms iki termino pateikti paraišką dalyvauti aukcionuose pabaigos. 
3.           Agentūrų,
kurioms pavesta administruoti tarifines kvotas (TK) (toliau –
rekomenduojančiosios agentūros), specialiose gairėse, taikomose
produktams, kurių atžvilgiu paraiškų išduoti licenciją kvotai
terminas nenustatytas Korėjos ir ES laisvosios prekybos susitarime,
numatytas paraiškų išduoti licenciją terminas bus bent septynios
kalendorinės dienos nuo Korėjos ir ES laisvosios prekybos susitarimo
2-A priedo 5 punkte nurodytų vykdymo metų pirmos darbo dienos. 
2 straipsnis
Užstatas ir mokesčiai
1.           Nebus
apmokestinamos jokios paslaugų, susijusių su paraiška aukciono
būdu paskirstyti TK, administracinės sąnaudos, ir už šias
paslaugas nebus imami jokie mokesčiai, išskyrus užstatą – sumą,
kurią sumoka aukciono dalyviai, teikiantys paraišką dalyvauti
aukcione.
2.           Kiekvieno
aukciono dalyviams skirtose bendrosiose instrukcijose bus nustatyta, kad
pasibaigus aukcionui užstatas turi būti grąžintas aukciono dalyviui,
kai tik tai leidžiama pagal įprastas administracines procedūras.
3.           Nereikalaujama,
kad paraišką išduoti licenciją teikiantys subjektai
sumokėtų garantiją ar užstatą.
3 straipsnis
Rekomendacijos išdavimas ir jos galiojimas
1.           Pasibaigus
aukcionui arba pateikus paraišką išduoti licenciją,
rekomenduojančiosios agentūros išduos rekomendaciją dėl
Korėjos ir ES laisvosios prekybos susitarime nurodytų importo TK
(toliau – rekomendacija).
2.           Pareiškėjams
rekomendacijos išduodamos per dvi kalendorines dienas su sąlyga, kad
pateikta paraiška išduoti rekomendaciją dėl TK atitinka
rekomendacijai keliamus reikalavimus. 
3.           Rekomendacija
dėl importo TK galios 90 dienų. Galiojimo laikotarpis gali būti
pratęstas dar 30 dienų, bet jo pabaigos diena negali būti
vėlesnė nei Korėjos ir ES laisvosios prekybos susitarimo 2-A
priedo 5 punkte nurodytų vykdymo metų paskutinė diena.
4 straipsnis
Informacijos apie TK administravimą skelbimas
1.           Korėjos
žemės ūkio, maisto ir kaimo reikalų ministerijos (toliau –
ŽŪMKRM) gairės ir rekomenduojančiųjų
agentūrų specialios gairės bus paskelbtos atitinkamose šių
institucijų interneto svetainėse. 
2.           Rekomenduojančiosios
agentūros savo interneto svetainėse reguliariai skelbs informaciją,
įskaitant viešus pranešimus apie paraiškas išduoti licencijas ir
aukcioną, licencijų paskirstymą ir aukciono laiką,
paskirstytus kiekius, likusius kiekvienos TK kiekius ir planuojamą kito
aukciono ir (arba) licencijų išdavimo laikotarpio datą.
3.           Pagrindiniai
aukcionui keliami reikalavimai, įskaitant tinkamumo kriterijus, užstato
sumokėjimo ir grąžinimo sąlygas, aukciono datas, aukciono
kodą ir informaciją, bus nurodyti Korėjos žemės ūkio
ir žuvininkystės ir prekybos maisto produktais korporacijos parengtose
specialiose gairėse arba kiekvieno aukciono dalyviams skirtose bendrosiose
instrukcijose.
5 straipsnis
TK paskirstymo taisyklės
ŽŪMKRM gairėse nurodyta
galimybė metinį TK kiekį paskirstyti per metus jį
padalijant į kelias dalis, kurių suma yra lygi metiniam TK kiekiui.
Korėjos ir ES laisvosios prekybos susitarime kiekvieniems vykdymo metams
nustatytas bendras TK kiekis nemažinamas.
Tarifinių kvotų (TK) administravimas. Terminų
sąrašas
Rekomenduojančiosios
agentūros       
Korėjos agentūros, kurioms pavesta valdyti TK: Korėjos pieno
pramonės asociacija, Korėjos žemės ūkio ir
žuvininkystės ir prekybos maisto produktais korporacija, Korėjos
pašarų sudėtinių dalių gamintojų asociacija ir
Korėjos pašarinio pieno pakaitalų gamintojų asociacija
                                                Interneto
svetainės:
Korėjos pieno pramonės asociacija
(tik korėjiečių kalba): 
http://www.koreadia.or.kr/
Korėjos žemės ūkio ir
žuvininkystės ir prekybos maisto produktais korporacija:
http://www.at.or.kr/home/apen000000/index.action
                                                Korėjos
pašarų sudėtinių dalių gamintojų asociacija (tik
korėjiečių kalba):
http://www.kfeedia.org/main.html
                                                Korėjos
pašarinio pieno pakaitalų gamintojų asociacija (tik
korėjiečių kalba):
http://milkreplacer.or.kr/
Užstatas                                  Suma,
kurią sumoka aukciono dalyviai, teikiantys paraišką dalyvauti aukcione.
Išdavus rekomendaciją dėl kvotos, užstatas iškart grąžinamas
kiekvienam aukciono dalyviui. 
Rekomendacija                       Importo
TK išdavimas pasibaigus aukcionui arba pateikus paraišką išduoti
licenciją.            
Galiojimo
laikotarpis               Laikotarpis, kurį galioja rekomendacija dėl
importo TK.
Vykdymo
metai                      12 mėnesių laikotarpis nuo vienos iki
kitos iš eilės einančių LPS sudarymo metinių dienos (liepos
1 d.), kuriam Korėjos ir ES LPS nustatytas metinis TK kiekis.